ΔΕΛΤΙΟ ΤΥΠΟΥ ΔΗΜΟΥ ΔΙΡΦΥΩΝ ΜΕΣΣΑΠΙΩΝ

Άμεση κινητοποίηση και επιτυχής κατάσβεση πυρκαγιάς στα Πολιτικά

Άμεσα και αποτελεσματικά αντιμετωπίστηκε η πυρκαγιά που εκδηλώθηκε σήμερα, κατά τις μεσημβρινές ώρες, εντός του οικισμού της Δημοτικής Κοινότητας Πολιτικών του Δήμου Διρφύων – Μεσσαπίων.

Η πυρκαγιά εντοπίστηκε από την κάμερα του δικτύου πυροπροστασίας του Δήμου σε συνεργασία με το ΣΕΑΚ Πολιτικών - Νεροτριβιάς, γεγονός που επέτρεψε την άμεση ειδοποίηση των αρμόδιων υπηρεσιών και την ταχύτατη κινητοποίηση όλων των επιχειρησιακών δυνάμεων.

Στο σημείο έσπευσαν άμεσα δυνάμεις της Πυροσβεστικής Υπηρεσίας Χαλκίδας, της ΕΜΟΔΕ Ψαχνών, καθώς και εθελοντές του ΣΕΔΔΔ Ψαχνών και του ΣΕΑΚ Πολιτικών – Νεροτριβιάς. Στην επιχείρηση συνέδραμαν επίσης ένα ελικόπτερο τύπου Erickson και δύο αεροσκάφη Air Tractor, πραγματοποιώντας στοχευμένες ρίψεις νερού.

Χάρη στην άριστη συνεργασία όλων των εμπλεκόμενων φορέων, στον άψογο συντονισμό και στην ταχύτητα της επέμβασης, η πυρκαγιά τέθηκε σε σύντομο χρονικό διάστημα υπό πλήρη έλεγχο και στη συνέχεια κατασβέστηκε, αποτρέποντας την επέκτασή της και προστατεύοντας τον οικισμό, τις περιουσίες των πολιτών και το φυσικό περιβάλλον.

Ο Δήμαρχος Διρφύων – Μεσσαπίων εκφράζει τις θερμές του ευχαριστίες προς τα στελέχη της Πυροσβεστικής Υπηρεσίας Χαλκίδας και της ΕΜΟΔΕ Ψαχνών, τους εθελοντές του ΣΕΔΔΔ Ψαχνών και του ΣΕΑΚ Πολιτικών – Νεροτριβιάς, καθώς και τα πληρώματα των εναέριων μέσων, για την άμεση ανταπόκρισή τους, τον επαγγελματισμό, την αυταπάρνηση και την αποφασιστικότητα που επέδειξαν.

Ιδιαίτερη αναφορά αξίζει στο δίκτυο πυροπροστασίας του Δήμου (με συνεργαζόμενες κάμερες πυροσπροστασίας και πυροφύλακες), το οποίο απέδειξε για ακόμη μία φορά την επιχειρησιακή του αξία, καθώς ο έγκαιρος εντοπισμός της πυρκαγιάς μέσω των καμερών συνέβαλε καθοριστικά στην ταχύτατη κινητοποίηση των δυνάμεων και στην επιτυχή αντιμετώπιση του συμβάντος.

Η προστασία της ανθρώπινης ζωής, της περιουσίας των πολιτών και του φυσικού πλούτου του τόπου μας αποτελεί ύψιστη προτεραιότητα. Ο Δήμος Διρφύων – Μεσσαπίων θα συνεχίσει να επενδύει στην πρόληψη, στην ετοιμότητα και στη στενή συνεργασία με όλες τις αρμόδιες υπηρεσίες και τις εθελοντικές οργανώσεις, ώστε να διασφαλίζεται η αποτελεσματική αντιμετώπιση κάθε έκτακτης ανάγκης.

Ο Δήμος Διρφύων – Μεσσαπίων ευχαριστεί όλους όσοι συνέβαλαν στην επιτυχή έκβαση της επιχείρησης και καλεί τους πολίτες να παραμένουν ιδιαίτερα προσεκτικοί, ειδικά κατά την αντιπυρική περίοδο, ακολουθώντας πιστά τις οδηγίες της Πολιτικής Προστασίας και των αρμόδιων αρχών.

